สมาคมยานยนต์ไฟฟ้าไทยเสนอ 4 แนวทางแก้ปัญหาฝุ่นละออง PM2.5 ด้วยการปรับเปลี่ยนใช้รถยนต์ระบบไฟฟ้าในอนาคต พร้อมปรับใช้น้ำมันมาตรฐาน Euro 5 และ Euro 6 เพื่อลดมลพิษจากการเผาไหม้
นายยศพงษ์ ลออนวล นายกสมาคมยานยนต์ไฟฟ้าไทย กล่าวบนเวทีเสวนาวิชาการ “แนวทางและมาตรการป้องกันและแก้ไขปัญหามลพิษทางอากาศของประเทศไทย” จัดโดย กรมส่งเสริมคุณภาพสิ่งแวดล้อม (สส.) ว่า ในอนาคตรถยนต์ในประเทศไทยจะมีการเปลี่ยนเป็นระบบไฟฟ้าทั้งหมด จากปัจจุบันที่ยังใช้น้ำมัน Euro 4 มาตั้งแต่ปี 2012 ขณะที่ทั่วโลกหลายประเทศเลิกใช้มานานกว่า 7-8 ปีแล้ว ประกอบกับไทยยังใช้รถเก่าอายุเกินกว่า 10 ปีเป็นจำนวนมาก ซึ่งรถยนต์ส่วนใหญ่ใช้น้ำมันดีเซลและเกิดการเผาไหม้ที่สร้างควันดำตัวการเกิดฝุ่น PM2.5 โดยปัจจุบันรถยนต์ส่วนใหญ่ที่ออกจากโรงงานผลิตจะใช้น้ำมัน Euro 5 และ Euro 6 เพื่อไม่ให้ก่อมลพิษจากการเผาไหม้ ดังนั้น แผนการแก้ปัญหา PM 2.5 ในภาคการขนส่งและยานยนต์แบบองค์รวมมีข้อเสนอแนะ 4 ด้าน คือ การใช้เทคโนโลยียานยนต์ที่สะอาด // การใช้เชื้อเพลิงสะอาด // มาตรการการจัดการรถเก่าและการดูแลเครื่องยนต์ที่เหมาะสม และสุดท้ายมาตรการลดระยะการเดินทางจากการใช้รถยนต์ โดยเฉพาะการปรับมาตรฐานของยานยนต์ไปสู่ Euro 5 และ Euro 6 ให้เร็วที่สุด โดยรถยนต์ใหม่ทั้งหมดต้องขยับเป็น Euro 5 และ Euro 6 เนื่องจากรถยนต์ใหม่ในประเทศปีละ 1 ล้านคัน จะช่วยลดปัญหามลพิษได้เร็วขึ้น แต่มีอุปสรรคอยู่ที่ใช้ต้นทุนการผลิตสูงขึ้นที่ต้องหาทางร่วมกันในอนาคต เนื่องจากน้ำมันมาตรฐาน Euro 5 ควรเร่งให้เกิดการผลิตในประเทศเพิ่มมากขึ้น ทั้งนี้ ปัจจุบันไทยมีกลุ่มรถ Euro 5 สามารถใช้ได้เลย 61 รุ่น และกลุ่มรถ Euro 6 สามารถใช้ได้เลย 127 รุ่น        นายกสมาคมยานยนต์ไฟฟ้าไทย กล่าวย้ำว่า แนวทางเสนอแนะการแก้ปัญหามลพิษจากยานยนต์ด้วยการบริหารจัดการความต้องการของการจราจร เช่น การให้บุตรหลานไปโรงเรียนพร้อมกัน , การบริหารจัดการช่วงเวลาที่มีการจราจรหนาแน่น ขอให้ทุกโรงเรียนไม่จำเป็นต้องเข้าโรงเรียนพร้อมกัน โดยโรงเรียนในพื้นที่เดียวกันควรมีเวลาเข้าเรียนแตกต่างกัน หน่วยงานควรมีช่วงเวลาทำงานยืดหยุ่นของบุคลากรที่ไม่จำเป็นต้องเข้ามา สามารถเริ่มงานหรือเลิกงานในช่วงเวลาเหมาะสมและทำงานที่บ้านได้บางวันและบางเวลา โดยต้องตกลงกับหน่วยงานให้ชัดเจนและประเมินจากความสามารถเป็นหลัก , ให้เริ่มจัดการเรียนการสอนแบบ Live อาจจะเริ่มจากโรงเรียนหรือมหาวิทยาลัยให้มีอย่างน้อย 1 วัน ใน 1 สัปดาห์